
RAPORT DE SPECIALITATE

privind aprobarea Studiului de Fezabilitate, Analizei Cost Beneficiu şi  a indicatorilor tehnico-economici aferenţi Proiectului „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa II” 

Având în vedere Expunerea de motive a Primarului Municipiului Timişoara şi Proiectul de hotărâre privind aprobarea Studiului de Fezabilitate şi a indicatorilor tehnico-economici aferenţi proiectului „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa II” 

Facem următoarele precizări:
Proiectul „Retehnologizarea sistemului centralizat de termoficare din Municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei in alimentarea cu căldură urbană - Etapa a II-a” reprezintă etapa a doua a unei iniţiative investiţionale de amploare ce vizează, pe termen lung, conformarea sistemului de termoficare cu obligaţiile comunitare privind emisiile de poluaţi în aer şi creşterea eficienţei energetice a sistemului. 
Identificarea obiectivelor investiţionale, prioritizarea şi programarea acestora s-a realizat prin intermediul Master Planului. Astfel, documentul stabileşte o listă de investiţii grupate pe două etape/faze. În cadrul etapei I a proiectului au fost încadrate investiţiile necesare pentru a se asigura conformarea cu obligaţiile de mediu, iar în cadrul etapei a II-a, investiţiile ce au ca scop creşterea eficienţei energetice a sistemului şi a calităţii serviciului public de alimentare cu energie termică.

Aplicaţia de finanţare şi documentaţiile de atribuire aferente proiectului au fost elaborate în cadrul contractului “Sprijin pentru AM POS Mediu în vederea completării portofoliului de proiecte finanţate prin Axa Prioritară 3 a POS mediu, pentru 7 aplicaţii” şi ulterior au fost revizuite conform Ghidului Solicitantului aferent Programului Operaţional Infrastructură Mare (POIM) 2014-2020.

Documentaţiile necesare pentru demararea proiectului „Retehnologizarea sistemului centralizat de termoficare din Municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa a II-a” in cadrul POIM 2014-2020 axa prioritara 7, au fost comunicate de către S.C. EPMC Consulting S.R.L., în calitate de consultant, prin adresa înregistrată cu nr. CDE2018-995/16.10.2018.
Obiectivul general al proiectului este reducerea impactului negativ asupra mediului şi diminuarea efectelor schimbărilor climatice cauzate de sistemul centralizat de alimentare cu energie termică în scopul îmbunătăţirii stării de sănătate a populaţiei în Timişoara şi asigurării conformării cu obligaţiile de mediu stabilite prin Tratatul de Aderare. 

Obiectivul specific al proiectului constă în reabilitarea unor tronsoane de reţea primară şi parţial a reţelelor secundare de distribuţie a energiei termice pentru încălzire, apă caldă de consum şi recirculaţia acesteia, aferente a 25 puncte termice, în vederea creşterii eficienţei energetice a sistemului, reducerii emisiilor de poluanţi şi  îmbunătăţirii sănătăţii populaţiei. 

Proiectul „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa II” este luat în considerare pentru finanţarea prin Programul Operaţional Infrastructură Mare (POIM) 2014-2020 şi va dezvolta reabilitarea unor tronsoane din reţele termice primare şi secundare, în scopul creşterii eficienţei energetice a sistemului centralizat de alimentare cu căldură din municipiul Timişoara.
Necesitatea reabilitării reţelelor termice primare şi secundare rezultă în principal din următoarele considerente:

· pierderi mari de căldură, care în ultimii 3 ani au crescut de la 19,33% la 29,8% din cantitatea de căldură produsă în sursă, tendinţa fiind una crescătoare;

· număr mare de avarii care au afectat calitatea serviciului de utilitate publică privind alimentarea cu căldură a consumatorilor, pierderi de fluid şi căldură;

· lipsa sistemului de detectare şi monitorizare a avariilor (spargerilor de conducte);

· pe conductele de branşament ale instalaţiilor interioare din blocuri nu sunt montate regulatoare de presiune diferenţială şi nici robinete de echilibrare;
· eficienţa scăzută a sistemului de transport şi distribuţie cauzată de pierderile mari în acest sistem determină emisii crescute CO2, având impact negativ asupra mediului.
Investiţia în reţele conduce, prin reducerea pierderilor în reţele, conduce la reducerea consumului de combustibil şi apă de adaos, de aceea este considerată investiţie în eficienţă energetică.

Totodată, ca efect al reducerii consumului de combustibil se reduce şi cantitatea de CO2  şi emisii de NOx, SO2 şi pulberi evacuate în atmosferă.

Ca urmare a reabilitării unei părţi a reţelei primare şi secundare se reduc cheltuielile cu reparaţiile accidentale şi se evită cheltuielile necesare înlocuirii acestor conducte.

Indicatorii tehnico-economici incluşi în proiect sunt următorii:

	    Investiţie
Preţuri constante
Preţuri curente
Mii lei

Mii Euro

Mii lei

Mii Euro

Exclusiv TVA

120,163.20919
26,205.61111
125,029.89845
27,266.95565
din care: C+M

109,084.46570
23,789.52015
113,540.02070
24,761.20310
Inclusiv TVA

142,809.06503
31,144.29821
148,118.41984
32,302.18080
Din care: C+M

129,810.51419
28,309.52898
135,112.62464
29,465.83169



Capacităţi fizice

În urma realizării investiţiei se vor reabilita:

· Reţele termice de transport - 9.067 m traseu;

· Reţele termice de distribuţie – 20.095 m traseu;

· Total lungime de traseu reabilitat – 29.162 m traseu.

Punctele termice aferente acestor reţele (25 puncte termice) nu se vor reabilita.

Comisia Tehnico-Economică din cadrul Companiei de Termoficare Colterm S.A. a emis Avizul CTEA nr. 21/16.10.2018 pentru Studiul de Fezabilitate şi indicatorii tehnico-economici.
Ţinând cont de aspectele prezentate mai sus, precum şi de importanţa investiţiilor incluse în studiul de fezabilitate, propunem aprobarea Studiului de Fezabilitate, Analizei Cost Beneficiu  privind Proiectul „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa II” şi a indicatorilor tehnico-economici,  conform Anexei.
Având în vedere cele expuse în prezentul raport, apreciem că proiectul de hotărâre privind aprobarea Studiului de Fezabilitate, Analizei Cost Beneficiu  şi a indicatorilor tehnico-economici aferenţi Proiectului „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa II”  îndeplineşte  condiţiile pentru a fi supus dezbaterii şi aprobării plenului consiliului local. 

